Gestur okkar í Þolmörkum 3 er Hrafnhildur Arnardóttir / Shoplifter myndlistarmaður og mun hún fjalla um listaferil sinn og skoða þróun verka sinna síðastliðin 20 ár . Hrafnhildur Arnardóttir / Shoplifter ( f. 1969 ) er íslenskur myndlistarmaður sem búsett er í New York . Hrafnhildur hefur vakið mikla athygli fyrir verk sín úr náttúrulegu hári og gervihári sem hún notar í gerð skúlptúra , veggverka og innsetninga sem koma inná þemu eins og hégóma , tísku og samtímagoðsagnir . Hrafnhildur var fulltrúi Íslands á Feneyjartvíæringnum árið 2019 með verkinu sínu Chromo Sapiens . Meðal nýjustu verka Hrafnhildar eru einkasýningar í Kiasma – samtímalistasafni Finnlands ( 2019 ) ; Listasafni Íslands ( 2017 ) ; Walt Disney Concert Hall í Los Angeles ( 2017 ) ; og Qagoma , nútímalistasafni Queensland í Ástralíu ( 2016 ) . Meðal annarra mikilvægra sýningaverkefna hennar má nefna stóra gluggainnsetningu með listahópnum assume vivid astro focus ( avaf ) fyrir MoMA nútímalistasafnið í New York ( 2008 ) . Árið 2011 hlaut Hrafnhildur Norrænu textílverðlaunin og heiðursorðu Prins Eugen frá sænsku krúnunni fyrir listrænt framlag sitt til norrænnar textílhefðar . Fyrirlesturinn hefst kl. 12:15 í Þverholti 11 í fyrirlestrasal A auk þess sem honum verður streymt hér : live.lhi.is . Fyrirlesturinn fer fram á ensku og er opinn öllum . Facebook viðburður . Skólaárið 2019 - 2020 fer af stað ný fyrirlestrarröð þar sem allar fimm deildir háskólans og nemendaráð vinna saman . Fyrirlestrarröðin , sem gengur undir nafninu Þolmörk , er tilraun til að opna á samlegðaráhrif milli ólíkra listgreina og skapa þannig þverfaglegan umræðuvettvang fyrir nemendur , starfsfólk háskólans og aðra áhugasama .